
Parlamentul  României

Camera  Deputaţilor

Comisia pentru industrii si servicii

Bucureşti 09.02.2011                                                                                                                                     Nr. 23/383/2010

A V I Z
asupra proiectului de Lege privind aprobarea Ordonanţei de urgenţă a Guvernului nr.92/2010 pentru modificarea şi completarea Ordonanţei de urgenţă a Guvernului nr.9/2010 privind aprobarea Programului de sprijin pentru beneficiarii proiectelor în domenii prioritare pentru economia românească, finanţate din instrumentele structurale ale Uniunii Europene alocate României, precum şi pentru reglementarea unor măsuri privind majorarea capitalului social al Fondului Naţional de Garantare a Creditelor pentru Întreprinderi Mici şi Mijlocii S.A. – I.F.N.

În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii a fost sesizată spre dezbatere şi avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.92/2010 pentru modificarea şi completarea Ordonanţei de urgenţă a Guvernului nr.9/2010 privind aprobarea Programului de sprijin pentru beneficiarii proiectelor în domenii prioritare pentru economia românească, finanţate din instrumentele structurale ale Uniunii Europene alocate României, precum şi pentru reglementarea unor măsuri privind majorarea capitalului social al Fondului Naţional de Garantare a Creditelor pentru Întreprinderi Mici şi Mijlocii S.A. – I.F.N., transmis cu adresa nr. PLx 842 din 13 decembrie 2010 şi înregistrat la comisie cu nr.23/383/2010.

Conform prevederilor art.75 alin.(1) şi (3) din Constituţia României, republicată şi ale art.92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră Decizională.
Avizul comisiei urmează să fie trimis Comisiei pentru buget, finanţe şi bănci, care este sesizată în fond.
Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.9/2010, aprobată prin Legea nr.120/2010, precum şi adoptarea unor măsuri vizând majorarea capitalului social al Fondului Naţional de Garantare a Creditelor pentru Întreprinderile Mici şi Mijlocii, în scopul îmbunătăţirii mecanismului de garantare alocat beneficiarilor de fonduri structurale care nu reuşesc să-şi asigure din surse proprii fondurile necesare.

Proiectele pentru care se solicită sprijin sunt promovate în următoarele domenii privind infrastructura: rutieră, de energie, de alimentare cu apă, canalizare şi tratarea apelor uzate, pentru managementul deşeurilor, destinată educaţiei şi cercetării-dezvoltării, tehnologică de cercetare şi dezvoltare ştiinţifică, în domeniul sănătăţii, în domeniul asistenţei sociale, precum şi în cea de turism care nu intră sub incidenţa ajutorului de stat.

Proiectul de lege a fost adoptat de Senat în şedinţa din 8 decembrie 2010.

Proiectul de lege a fost avizat favorabil de Consiliul Legislativ, cu adresa nr.1230 din 14 octombrie 2010, cu observaţii şi propuneri care au fost preluate de iniţiator.
Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege menţionat mai sus în şedinţa din data de 09 februarie 2011.
În urma dezbaterilor, membrii comisiei au hotărât în unanimitate, avizarea favorabilă a proiectului de lege în forma prezentată de iniţiator.
În raport de obiectul şi conţinutul său proiectul de Lege face parte din categoria legilor ordinare.
PREŞEDINTE,
Iulian IANCU

Consilier parlamentar,
Ioan Bivolaru

